寄題吳斗南玩芳亭
作者：陸游
朝代：宋

paragraphs: 北斗以南有吳侯，人物知非第二流。
讀書不放一字過，閉戶忽驚雙鬢秋。
平生離騷讀千遍，屈沱秭歸要親見。
歸來落筆愈驚人，宋玉景差俱北面。
玩芳亭中蘭茝芳，朝回解带春晝長。
愛君憂國有奇作，坐令壯觀還沅湘。
老夫曩亦同此趣，甚欲閑題玩芳句。
無奈生涯今已別，倒壑枯楠忘歲月。